钦定古今图书集成/理学汇编/字学典/第107卷 > 徐铉
## 钦定古今图书集成/理学汇编/字学典/第107卷 > 徐铉

按《宋史》本传：“徐铉，字鼎臣，扬州广陵人。十岁能属文，
仕南唐李昪父子，随李煜入觐。太平兴国初，迁左常
侍。铉精小学，好李氏小篆，臻其妙，款书亦工。尝受诏
与句中正、葛湍、王惟恭等同校《说文》。”

按《欧阳文忠公集》：铉与弟锴皆能八分小篆，在江南
以文翰知名，号“二徐。”

按《宣和书谱》：“徐铉善篆与八分，识者谓自阳冰之后，
续篆法者惟铉而已。尝奉诏校定许慎《说文》三十卷，
行于世。”今御府所藏篆书七：“大道不器赋”，上、下二，蝉
赋一，篆隶二。

按《墨池编》：“徐铉精于字学。盖自阳冰之后，篆法中绝，
而铉于危乱之间能存其法，归遇真主，字学复兴，其
为功岂浅哉！初虽患骨力歉阳冰，然其精熟奇绝，点
画皆有法度。”

按《洞天清录》：“铉深得小篆法，有篆千文，刻石南昌。”